SET ปิดลบ 15 จุด หวั่น “แบงก์ชาติทั่วโลก” เร่งขึ้นดอกเบี้ย หลังเงินเฟ้ออังกฤษพุ่ง
SET ปิดลบ 15 จุด เซ่นแรงขาย “บลูชิพ” หวั่น "แบงก์ชาติทั่วโลก" เร่งขึ้นดอกเบี้ย หลังเงินเฟ้ออังกฤษพุ่ง แนวโน้มพรุ่งนี้มีโอกาสย่อตัวลงต่อ ให้แนวรับ 1,540 จุด แนวต้าน 1,565 จุด 
SET ปิดลบ 15 จุด เซ่นแรงขาย “บลูชิพ” หวั่น "แบงก์ชาติทั่วโลก" เร่งขึ้นดอกเบี้ย หลังเงินเฟ้ออังกฤษพุ่ง แนวโน้มพรุ่งนี้มีโอกาสย่อตัวลงต่อ ให้แนวรับ 1,540 จุด แนวต้าน 1,565 จุด 
22 มิ.ย. 2565

นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.โอยูบี เคย์เฮียน (ประเทศไทย) กล่าวว่า ตลาดหุ้นไทยและเอเชียช่วงบ่ายปรับลงแรง เนื่องจากตลาดรอติดตามนายเจอโรม พาวเวล ประธานธนาคารกลางสหรัฐ (เฟด) มีกำหนดแถลงนโยบายการเงินและภาวะเศรษฐกิจสหรัฐรอบครึ่งปีต่อคณะกรรมาธิการการธนาคารประจำวุฒิสภาคืนนี้ ขณะที่ตัวเลขเงินเฟ้อของอังกฤษในเดือน พ.ค.พุ่งสูงขึ้นต่อเนื่องเป็นปัจจัยกดดัน เพราะอาจทำให้ธนาคารกลางทั่วโลกเร่งปรับขึ้นดอกเบี้ย
โดยวันนี้เกิดกระแสเงินทุนไหลออกจากเอเชีย เพราะกังวลภาพเศรษฐกิจทั่วโลกมีความเสี่ยงและมีโอกาสถดถอยสูงขึ้น โดยค่าเงินในเอเชียอ่อนค่าลง ส่วนของไทย ส่วนต่างผลตอบแทนพันธบัตรรัฐบาลต่ำกว่าสหรัฐฯ ทำให้มีแรงขายออกจากตลาดพันธบัตร ช่วงสั้นจะเห็นภาพตลาดเพิ่มความระมัดระวัง ซึ่งสิ่งที่จะทำให้ตลาดนิ่งได้ คือ ทิศทางผลประกอบการของบริษัทจดทะเบียนดีขึ้น ตัวเลขเศรษฐกิจที่ทำให้เห็นว่าจะไม่เกิดภาวะถดถอย
สำหรับในช่วงสั้น กลุ่มพลังงานกลับทิศทางจากเดิมน้ำมันเคยเป็นกลุ่มที่สามารถป้องกันความเสี่ยงเงินเฟ้อได้ แต่ในสถานการณ์ไม่ปกติ คนกังวลเศรษฐกิจถดถอยและเงินเฟ้อสูง ทำให้ไม่กล้าถือหุ้นพลังงาน ดังนั้นเมื่อราคาน้ำมันดิบชะลอตัวลงสั้นๆ ทำให้เห็นแรงขายกลุ่มพลังงาน รวมถึงธนาคารและกลุ่มค้าปลีก อย่างไรก็ตาม วันนี้ยังเห็นแรงเก็งกำไรหุ้นที่ได้ประโยชน์จากบาทอ่อน เช่น กลุ่มส่งออกอาหาร รวมถึงกลุ่มที่มีต้นทุนน้ำมันสูง อย่าง SCC, SCGP, PTTGC และกลุ่มเปิดเมือง ที่สามารถทยอยซื้อได้จากภาพผลประกอบการมีแนวโน้มดีขึ้นในหลายไตรมาสข้างหน้า
สำหรับแนวโน้มวันพรุ่งนี้ ตลาดหุ้นมีโอกาสย่อตัวลง ขึ้นกับถ้อยแถลงของประธานเฟดคืนนี้ที่จะทำให้เชื่อได้หรือไม่ว่าสหรัฐจะไม่เกิดภาวะเศรษฐกิจถดถอย โดยให้แนวรับที่ 1,540 จุด แนวต้านที่ 1,565 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
PTTEP มูลค่าการซื้อขาย 3,612.77 ล้านบาท ปิดที่ 158.00 บาท ลดลง 5.00 บาท
PTT มูลค่าการซื้อขาย 2,035.26 ล้านบาท ปิดที่ 33.75 บาท ราคาไม่เปลี่ยนแปลง
ADVANC มูลค่าการซื้อขาย 1,673.97 ล้านบาท ปิดที่ 198.00 บาท ลดลง 3.00 บาท
BBL มูลค่าการซื้อขาย 1,544.91 ล้านบาท ปิดที่ 133.00 บาท ลดลง 2.50 บาท
CPALL มูลค่าการซื้อขาย 1,497.44 ล้านบาท ปิดที่ 59.00 บาท ลดลง 1.00 บาท